Wild en Woeker begin Vrydag - RSGplus
Gepubliseer op 02/03/2020. 10/03/2020
Ons nuwe middagvervolgverhaal, Wild en woeker, het op Vrydag 6 Maart om 14:45 begin.
Wild en woeker deur Lee Doubell, RSG se nuwe middag-vervolgverhaal, is 'n gesinsdrama wat afspeel teen die agtergrond van transito-rooftogte en die bendegeweld op die Kaapse Vlakte. Twee gesinne – een in Bellville en die ander in Belhar – se paaie kruis en die ma's probeer begryp waarom hul seuns by hierdie soort misdaad betrokke geraak het.
Die skrywer Lee Doubell is 'n veelbekroonde radiodramaturg, bekend om Rommel, rommel wat die gesamentlike wenner was van RSG en Sanlam se radiodrama-skryfkompetisie vir 2017. Later het gevolg Grootpad na Kleinkop asook Koue kaiings, wat later vanjaar op RSG uitgesaai word. Laasgenoemde het die derde plek gewen in verlede jaar se radiodrama-kompetisie.
Die rolverdeling sluit in June van Merch, Juanita Swanepoel, Leon Kruger, Charlton George, Jacques Bessenger, Cintaine Schutte, Dean Balie, Daneel van der Walt, Lee Roodt en Conradie van Heerden. Die regisseur is Frieda van den Heever met Cassi Lowers as die tegniese regisseur.
Luister van Vrydag 6 Maart, elke weeksmiddag om 14:45 na hierdie nuwe middag-storie.
Hier is die eerste drie episodes:
WILD EN WOEKER deur Lee Doubell – Episode 3
Terwyl dokters werk om Pieter te stabiliseer, sukkel die Steenberg-familie om te verstaan wat gebeur het. Jakes bel vir Johan op Ben se foon, en lê sy planne uit vir die volgende transitorooftog. Chanel kom haal die manne om te help want Ma het inmekaar gesak.
Laai Af (11 175KB)
WILD EN WOEKER deur Lee Doubell – Episode 2
Ben en Johan vind vir Pieter in die Heksrivierberge. Hy skuil in 'n grot waar die twee broers gereeld as kinders gespeel het. Pieter hardloop by die grot uit, klim te vinnig na onder, gly en val…
Laai Af (13 202KB)
WILD EN WOEKER deur Lee Doubell – Episode 1
Vrydag 6 Maart 2020
Die transitorower, Johan Steenberg, word deur die leier van die Vinnige Boys-bende, Jakes Appollis, geïntimideer voordat hy op parool vrygelaat word. By die familiehuis in Bellville maak Ma en Chanel (Johan se vrou) gereed om sy vrylating te vier. Johan se jonger broer, Ben, gaan haal hom by die tronk. Intussen het Pieter, Johan se tienerseun, spoorloos verdwyn.
Laai Af (12 088KB)
Binne-in die Kaapse Vlakte
Johan Steenberg is weer op vrye voet na die uitdiening van sy vonnis, en moet sy plek vind in die famille wat vir 'n dekade sonder hom klaargekom het. Sy vrou, Chanel, het intussen as haarkapper gekwalifiseer. Haar werk by 'n salon laat haar finansieel en emosioneel onafhanklik van haar man staan.
Johan se seun Pieter, het oor die afgelope tien jaar in 'n hardkoppige tienerseun verander. Hy ken sy pa glad nie en stel op die oog af nie belang om hom te leer ken nie.
Ben Steenberg, Johan se jonger broer, werk by Cash Move, die transito-maatskappy wat Johan en die Vinnige Boys-bende, 'n dekade vroeër beroof het. Die broers sukkel om weer oor die weg te kom, al was hulle voor die mislukte transitorooftog baie na aan mekaar gewees.
Ma, in wie se gedagtes Johan 'n gevalle engel is, probeer steeds soos die matriargale heerser van die familie optree.
Voor Johan se vrylating maak die Vinnige Boys-bende seker dat hy goed verstaan dat hy sy lewe aan hulle te danke het. Johan weet dat hy die tien jaar in die tronk slegs oorleef het omdat hy die bende se beskerming geniet het.
Jakes, die leier van die Vinnige Boys-bende, verwag dat Johan by Ben informasie oor sy werk by Cash Move moet inwin. Die bende beplan 'n groot transitorooftog.
Jakes Apollis se moeder, Bettie, voer 'n sukkelbestaan en moet op haar pensioen en die barmhartigheid van haar bure steun om te kan oorleef. Haar sterk geloof maak van haar 'n opregte en diep eerlike mens.
Die storie speel af teen die agtergrond van twee families wat probeer verstaan waarom van hulle kinders by transitorooftogte betrokke is.
Bettie en Johan se ma ontmoet, en vorm saam 'n formidabele front teen die beplande rooftog. Hulle slimste planne kan egter nie die transitorooftog keer nie.
En so woeker almal voort.
Johan Steenberg – Leon Kruger
In sy laat dertigs, 'n oudgevangene wat teen sy sin 'n transitorower geword het en daarvoor 'n vonnis uitgedien het. Hy is desperaat om weer sy familie terug te wen.
Ben Steenberg – Jacques Bessenger
In sy vroeë dertigs, selfversekerd. Hy werk hard om die Steenberg-familie bymekaar te hou en hy is eerlik in sy interaksie met almal.
Chanel Steenberg – Daneel van der Walt
In haar laat dertigs, Johan se vrou, 'n haarkapper, skepties oor Johan se terugkeer en sy motiewe.
Maria Steenberg – Juanita Swanepoel
In haar sestigs. Johan en Ben se ma, die matriarg van die familie. Haar seuns en familie is alles in haar lewe.
Conradie van Heerden
Pieter Steenberg – Conradie van Heerden
Hy is 'n tipiese tienerseun. Hy is baie hardkoppig en teësinnig om sy pa te leer ken nadat hy hom tien jaar laas gesien het.
Jakes Apollis – Charlton George
In sy laat dertigs, die bendeleier van die Vinnige Boys. 'n Berugte misdadiger wat steeds bendebedrywighede vanuit die tronk bestuur.
Bettie Apollis – June van Merch
In haar laat sestigs, Jakes se ma. Sy is diep gelowig en hardwerkend maar brandarm. Sy is teleurgesteld in die pad wat haar seun gekies het, alhoewel haar man en sy pa ook bendeleiers was.
Adri – Cintaine Schutte
In haar vroeë dertigs, ontvangsdame by Cash Move. Sy en Ben is al 'n paar jaar saam, sy het wees grootgeword en die standvastigheid van 'n familie is vir haar belangrik.
Johnny – Dean Balie
In sy vroeë twintigs, gretig om naam vir homself te maak as lid van die Vinnige Boys.
Steve – Lee Roodt
In sy vroeë dertigs, Jakes se tweede-in-bevel binne en buite die tronk, gevaarlik en strydlustig.
Die regisseur Frieda van den Heever
Agter van links na regs: Frieda van den Heever (regisseur), Leon Kruger, Daneel van der Walt en Jacques Bessenger. Voor is Juanita Swanepoel, Charlton George en June van Merch.
Agter van links na regs: Juanita Swanepoel, Frieda van den Heever (regisseur), Leon Kruger, Daneel van der Walt en Jacques Bessenger. Voor is Dean Balie, Conradie van Heerden en Charlton George.
June van Merch en Juantia Swanpoel in aksie
Tags June van MerchMiddagvervolgverhaalRSGWild en Woeker
Riley, Zak, McGyver en Charlie: SA se 1e Covid-snuffelhonde ruik Covid met meer as 96% akkuraatheid uit